###### Informácia

###### o priebehu a výsledkoch 102. zasadnutia Generálnej konferencie Medzinárodnej organizácie práce, ktoré sa uskutočnilo v Ženeve od 5. júna 2013 do 20. júna 2013

Medzinárodná organizácia práce je trojstranná (tripartitná) agentúra Organizácie Spojených národov, ktorá predkladá súčasne vládam, zamestnávateľom a pracovníkom (zamestnancom) svojim členským štátom spoločné opatrenia na podporu dôstojnej práce na celom svete. Medzi spoločné opatrenia patrí, najmä tvorba medzinárodných pracovných noriem - dohovorov a odporúčaní Medzinárodnej organizácie práce. Organizácia už 94 rokov pracuje pre hodnoty sociálnej spravodlivosti, má 185 členov - členských štátov.

Sto druhé zasadnutie Generálnej konferencie Medzinárodnej organizácie práce (ďalej len ”konferencia”) sa uskutočnilo v Ženeve od 5. júna 2013 do 20. júna 2013 v Paláci národov a v budove ústredia Medzinárodného úradu práce v Ženeve.

 Konferencia je najvyšším orgánom Medzinárodnej organizácie práce (ďalej len „MOP“). Slovenská republika je od 22. januára 1993 členom MOP. Na konferencii bolo akreditovaných 5593 osôb (porovnanie s rokom 2012 bolo akreditovaných 5327 osôb). Na konferencii sa zišli zástupcovia vlád, zástupcovia zamestnávateľov a zástupcovia pracovníkov (zamestnancov) zo 170 z celkového počtu 185 členských štátov MOP vrátane trojstrannej (tripartitnej) delegácie Slovenskej republiky. Spolu sa na konferencii zúčastnilo 2744 delegátov a poradcov (321 vládnych delegátov, 1149 vládnych poradcov, 129 delegátov za zamestnávateľov, 397 poradcov za zamestnávateľov, 148 delegátov za pracovníkov a 600 poradcov za pracovníkov). Okrem nich sa na konferencii zúčastnilo 158 ministrov, zástupcov ministrov.

**Program konferencie bol nasledovný:**

**Stále body programu konferencie**

1. Správy predsedu Správnej rady Medzinárodného úradu práce (ďalej len „MÚP“) a generálneho riaditeľa MÚP;
2. Program a rozpočet návrhu na roky 2014-2015 a iné otázky;
3. Informácie a správy o aplikácii dohovorov a odporúčaní MOP;

Body programu zaradené samotnou konferenciou alebo Správnou radou MÚP

1. Zamestnanie a sociálna ochrana v novom demografickom kontexte – Všeobecná rozprava;
2. Udržateľný rozvoj, dôstojná práca a ekologické pracovné miesta – Všeobecná rozprava;
3. Opakovaná rozprava o strategickom cieli sociálneho dialógu podľa následných opatrení k Deklarácii MOP o sociálnej spravodlivosti pre spravodlivú globalizáciu z roku 2008.

 Delegácia každého členského štátu na konferencii sa skladala zo štyroch zástupcov, z ktorých dvaja boli vládni delegáti, ďalší dvaja delegáti zastupovali tak zamestnávateľov, ako aj pracovníkov (zamestnancov, odborárov) podľa článku 3 Ústavy MOP.[[1]](#footnote-1)1) Slovenskú republiku na konferencii reprezentovala delegácia v trojstrannom zložení. Postup a stanovisko vládnej časti delegácie Slovenskej republiky k navrhovaným dokumentom bol určený uznesením vlády SR č. 242 z 22. mája 2013 (príloha č. 4).

 V utorok 4. júna 2013 sa uskutočnili prípravné zasadnutia skupín za vlády, za zamestnávateľov a za pracovníkov, ktorých predmetom bola nominácia na prezidenta 102. zasadnutia konferencie a viceprezidentov konferencie a nominácia zástupcov všetkých troch skupín do príslušných výborov konferencie.

 Otváracie plenárne zasadnutie konferencie sa konalo v stredu 5. júna 2013 o 10.30 hod. v Paláci národov.

Za prezidenta konferencie bol zvolený Prof. Nidal Katamine, minister práce a dopravy Jordánskeho kráľovstva.

Ďalšími zvolenými predstaviteľmi konferencie sa stali viceprezidenti: za vlády: pán Paulauskas (Litva), za zamestnávateľov: pán Rahman (Bangladéš) a za pracovníkov (zamestnancov): pani Familia (Dominikánska republika).

 Od stredy poobede 5. júna 2013 konferencia pokračovala zasadnutiami vo vytvorených výboroch. Na konferencii boli zriadené výbory konferencie najmä podľa jednotlivých bodov programu konferencie: finančný výbor vládnych zástupcov, výbor pre aplikáciu noriem (výbor pre aplikáciu dohovorov a odporúčaní MOP), výbor pre zamestnanosť a sociálnu ochranu v novom demografickom kontexte, výbor o udržateľnom rozvoji, dôstojná práca a ekologické pracovné zamestnania, výbor pre opakovanú diskusiu o sociálnom dialógu, ďalej pôsobil mandátový výbor (zaoberal sa problémami spojenými s akreditáciou delegácii jednotlivých členských štátov MOP na konferenciu, overovaním poverovacích listín - mandátov) a výberový výbor (mal v pôsobnosti otázky organizácie zasadnutí konferencie).

**K I. bodu programu konferencie - Správy predsedu správnej rady MÚP a generálneho riaditeľa MÚP**

Diskusia o týchto dokumentoch prebiehala na plenárnom zasadnutí konferencie od stredy 12. júna 2013 a trvala do 20. júna 2013.

Predseda správnej rady MÚP podal správu konferencii o práci správnej rady MÚP od júna 2012 do júna 2013.

Generálny riaditeľ MÚP predložil správu konferencii o uplatňovaní programu MOP za roky 2011 – 2012. Podpora MOP išla pre krajiny, ktoré urobili pokrok smerom k štyrom strategickým cieľom Programu dôstojnej práce – zamestnanosť, sociálna ochrana, sociálny dialóg a práva pri práci. Správa zahŕňala aj dodatok o situácii pracovníkov na okupovaných arabských územiach.

V rámci všeobecnej rozpravy na plenárnom zasadnutí konferencie k správe generálneho riaditeľa MÚP sa 18. júna 2013 v časovom limite 5 minút prezentoval vystúpením štátny tajomník Ministerstva práce, sociálnych vecí a rodiny SR Branislav Ondruš. Vo svojom vystúpení sa zaoberal okrem iného, najmä vytváraním pracovných miest a príležitostí na zamestnanie a zamestnávaním mladých, ako aj prepojenia vzdelávacieho systému s požiadavkami trhu práce v Slovenskej republike. Obsah jeho vystúpenia (príloha č. 4) je uvedený na str. 172 – Medzinárodná konferencia práce, Priebežný záznam č. 20, 102. zasadnutie, Ženeva, 2013 (International Labour Conference, Provisional Record No. 20, 102nd Session, Geneva, 2013) – ([www.ilo.org](http://www.ilo.org) – International Labour Conference – 102nd Session – Provisional records).

**K II. bodu programu konferencie - Program a rozpočet a iné otázky MOP – finančný výbor vládnych zástupcov**

 Činnosť MOP je finančne zabezpečená, najmä prostredníctvom finančných príspevkov členských štátov MOP podľa schválenej príspevkovej stupnice a schváleného rozpočtu.

Podľa II. bodu programu konferencie, konferencia preskúmala finančné a správne záležitosti, ako aj záležitosti, ktoré sa týkajú programu a rozpočtu MOP. Finančné a rozpočtové záležitosti MOP sa prerokovali vo finančnom výbore vládnych zástupcov podľa rokovacieho poriadku konferencie a Finančných pravidiel MOP 6. a 13. júna 2013. Finančný výbor na svojich zasadnutiach pod vedením svojej zvolenej predsedníčky pani Hermández Narváez (Mexico) prerokoval, najmä program a plnenie rozpočtu MOP za roky 2012-2013, ako aj návrh programu a rozpočtu na roky 2014- 2015.

Členské príspevky Slovenskej republiky do medzinárodných organizácií od roku 1993 do roku 2006 vrátane uhrádzalo za všetky ministerstvá zo svojej kapitoly rozpočtu Ministerstvo zahraničných vecí SR, čo predstavovalo cca sumu 390 000 000,- Sk ročne.

Členský príspevok Slovenskej republiky do rozpočtu MOP od roku 2007 uhrádza Ministerstvo práce, sociálnych vecí a rodiny SR zo svojej kapitoly rozpočtu v súlade s uznesením vlády SR č. 253 z 22. marca 2006 k správe o finančných aspektoch členstva Slovenskej republiky v medzinárodných organizáciách a návrhu na zmenu spôsobu úhrady členských príspevkov do medzinárodných organizácií v znení uznesenia vlády SR č. 372 z 3. mája 2006.

 Členský príspevok Slovenskej republiky do rozpočtu MOP podľa schválenej príspevkovej stupnice predstavuje na rok 2014 sumu 650 406,- CHF.

Rozpočet MOP na roky 2014 a 2015:

Rozpočet výdavkov v US $ 801 260 000

Rozpočet príjmov v US $ 801 260 000

Rozpočtový výmenný kurz, švajčiarske franky za americký dolár 0.95

Rovnocenný súhrnný rozpočet vo švajčiarskych frankoch 761 197 000

 Na práci tohto výboru sa zúčastnil len určený vládny zástupca, pretože členský príspevok do MOP platí štát (Ministerstvo práce, sociálnych vecí a rodiny SR zo svojho rozpočtu) a nie sociálni partneri.

Výbor prijal správu o svojej činnosti a závery v tejto oblasti 13. júna 2013 a predložil ich na schválenie plenárnemu zasadnutiu konferencie. Konferencia správu a závery schválila 18. júna 2013. Podrobnosti sú uvedené – Medzinárodná konferencia práce - Priebežný záznam č. 8-1, č. 8-2 (Rev.), č. 10, 102. zasadnutie, Ženeva, 2013 (International Labour Conference, Provisional Record No. 8-1, No. 8-2 (Rev.), No. 10, 102nd Session, Geneva, 2013 – ([www.ilo.org](http://www.ilo.org) – International Labour Conference – 102nd Session – Provisional records).

**K III. bodu programu konferencie - Informácie a správy o aplikácii dohovorov a odporúčaní MOP – výbor pre aplikáciu noriem**

Na prerokúvanie tejto problematiky konferencia zriadila v súlade so svojím rokovacím poriadkom výbor pre aplikáciu dohovorov a odporúčaní MOP (medzinárodných pracovných noriem) - ďalej aj „výbor“, a určení zástupcovia delegácie SR sa zúčastnili na jeho práci.

Výbor zvolil svojich predstaviteľov – za predsedníčku výboru bola zvolená pani Noemí Rial, vládna zástupkyňa z Argentíny. Za podpredsedníčku výboru za zamestnávateľov bola zvolená pani Sonia Regenbogen z Kanady, za podpredsedu výboru za pracovníkov bol zvolený pán Marc Leemans z Belgicka a za zapisovateľa pán David Katjaimo z Namíbie.

V súlade s článkom 19, 22 a 35 Ústavy MOP sa od vlád členov (členských štátov MOP) požaduje, aby oznamovali generálnemu riaditeľovi MÚP informácie a správy o opatreniach vo vzťahu k dohovorom a odporúčaniam MOP, ktoré sa prijali na príslušnej konferencii pred príslušnými vnútroštátnymi orgánmi, ako aj informácie a správy o aplikácii dohovorov MOP, ktoré ratifikovali. Ak ide o dohovory MOP, ktoré člen (členský štát) MOP neratifikoval, je potrebné oznamovať generálnemu riaditeľovi MÚP na základe požiadaviek správnej rady MÚP stav vnútroštátneho práva a praxe vo vzťahu k príslušnému vyžadovanému dohovoru (dohovorom) MOP a obdobne sa to vzťahuje aj na odporúčania MOP.

Vláda Slovenskej republiky prostredníctvom Ministerstva práce, sociálnych vecí a rodiny SR a v spolupráci s príslušnými ministerstvami a konzultáciami so sociálnymi partnermi na základe požiadaviek správnej rady MÚP vypracovala za rok 2012 24 správ o aplikácii dohovorov MOP, ktorými je Slovenská republika viazaná, išlo o správy k týmto dohovorom MOP:

1. Dohovor Medzinárodnej organizácie práce o právach poľnohospodárskych pracovníkov združovať sa a zlučovať sa č. 11 z roku 1921 - č. 98/1924 Sb. z. a n. a 4. bod oznámenia č. 110/1997 Z. z.

2. Dohovor Medzinárodnej organizácie práce o vytváraní mechanizmu určovania minimálnej mzdy č. 26 z roku 1928 - oznámenie č. 439/1990 Zb. a 12. bod oznámenia č. 110/1997 Z. z.

3. Dohovor Medzinárodnej organizácie práce o nútenej alebo povinnej práci č. 29 z roku 1930 - oznámenie č. 506/1990 Zb. a 14. bod oznámenia č. 110/1997 Z. z.

4. Dohovor Medzinárodnej organizácie práce o odškodňovaní pracovníkov pri chorobách z povolania č. 42 z roku 1934 - oznámenie č. 438/1990 Zb. a 20. bod oznámenia č. 110/1997 Z. z.

5. Dohovor Medzinárodnej organizácie práce o lekárskom vyšetrení detí a mladých osôb pre spôsobilosť na zamestnanie v priemysle č. 77 z roku 1946 - vyhláška ministra zahraničných vecí bývalej Československej socialistickej republiky č. 23/1981 Zb. a 25. bod oznámenia č. 110/1997 Z. z.

6. Dohovor Medzinárodnej organizácie práce o lekárskom vyšetrení detí a mladých osôb pre spôsobilosť na zamestnanie v mimo priemyselných povolaniach č. 78 z roku 1946 - vyhláška č. 24/1981 Zb. a 26. bod oznámenia č. 110/1997 Z. z.

7. Dohovor Medzinárodnej organizácie práce o slobode združovania a ochrane práva organizovať sa č. 87 z roku 1948 - oznámenie č. 489/1990 Zb. a 28. bod oznámenia č. 110/1997 Z. z.

8. Dohovor Medzinárodnej organizácie práce o ochrane miezd č. 95 z roku 1949 - oznámenie č. 411/1991 Zb. a 32. bod oznámenia č. 110/1997 Z. z.

9. Dohovor Medzinárodnej organizácie práce o mechanizme určovania minimálnej mzdy v poľnohospodárstve č. 99 z roku 1951- oznámenie č. 470/1990 Zb. a 34. bod oznámenia č. 110/1997 Z. z.

10. Dohovor Medzinárodnej organizácie práce o minimálnych normách sociálneho zabezpečenia č. 102 z roku 1952 - oznámenie č. 461/1991 Zb. a 36. bod oznámenia č. 110/1997 Z. z.

11. Dohovor Medzinárodnej organizácie práce o zrušení nútenej práce č. 105 z roku 1957 - oznámenie č. 340/1998 Z. z.

12. Dohovor Medzinárodnej organizácie práce o politike zamestnanosti č. 122 z roku 1964 - oznámenie č. 490/1990 Zb. a 41. bod oznámenia č. 110/1997 Z. z.

13. Dohovor Medzinárodnej organizácie práce o minimálnom veku na prijatie do zamestnania pod zemou v baniach č. 123 z roku 1965 - oznámenie č. 507/1990 Zb. a 42. bod oznámenia č. 110/1997 Z. z.

14. Dohovor Medzinárodnej organizácie práce o lekárskom vyšetrení mladých osôb pre spôsobilosť na zamestnanie pod zemou v baniach č. 124 z roku 1965 - vyhláška č. 25/1981 Zb. a 43. bod oznámenia č. 110/1997 Z. z.

15. Dohovor Medzinárodnej organizácie práce o invalidných dávkach, o dávkach v starobnom veku a o dávkach pozostalým č. 128 z roku 1967 - oznámenie č. 416/1991 Zb. a 44. bod oznámenia č. 110/1997 Z. z.

16. Dohovor Medzinárodnej organizácie práce o lekárskej starostlivosti a dávkach v chorobe č. 130 z roku 1969 - oznámenie č. 537/1990 Zb. a 45. bod oznámenia č. 110/1997 Z. z.

17. Dohovor Medzinárodnej organizácie práce o minimálnom veku na prijatie do zamestnania č. 138 z roku 1973 - oznámenie č. 341/1998 Z. z., redakčné oznámenie o oprave tlačovej chyby v oznámení č. 341/1998 Z. z. /čiastka č. 140/1998 Z. z.

18. Dohovor Medzinárodnej organizácie práce o predchádzaní a kontrole nebezpečenstiev pri práci spôsobených karcinogénnymi látkami a činiteľmi č. 139 z roku 1974 - oznámenie č. 408/1991 Zb. a 47. bod oznámenia č. 110/1997 Z. z.

19. Dohovor Medzinárodnej organizácie práce o ochrane pracovníkov pred nebezpečenstvami pri práci v pracovnom prostredí v dôsledku znečistenia ovzdušia, v dôsledku hluku a vibrácií č. 148 z roku 1977 - oznámenie č. 444/1991 Zb. a 50. bod oznámenia č. 110/1997 Z. z.

20. Dohovor Medzinárodnej organizácie práce o ochrane práva organizovať sa a o postupoch pri určovaní podmienok zamestnania vo verejnej službe č. 151 z roku 1978 - oznámenie č. 171/2010 Z. z.

21. Dohovor Medzinárodnej organizácie práce o skončení zamestnania z podnetu zamestnávateľa č. 158 z roku 1982 - oznámenie č. 172/2010 Z. z.

22. Dohovor Medzinárodnej organizácie práce o ochrane nárokov pracovníkov pri platobnej neschopnosti ich zamestnávateľa č. 173 z roku 1992 - oznámenie č. 240/1999 Z. z.

23. Dohovor Medzinárodnej organizácie práce o súkromných agentúrach zamestnania č. 181 z roku 1997 - oznámenie č. 173/2010 Z. z., Redakčné oznámenie o oprave tlačovej chyby v oznámení č. 173/2010 Z. z. – čiastka č. 77/2010 Z. z.

24. Dohovor Medzinárodnej organizácie práce o podpornom rámci pre bezpečnosť a zdravie pri práci č. 187 z roku 2006 - oznámenie č. 174/2010 Z. z.

Pokiaľ ide o aplikáciu a dodržiavanie vyššie uvedených dohovorov zo strany Slovenskej republiky výbor expertov pre aplikáciu dohovorov a odporúčaní nemal výhrady k ich aplikácii a dodržiavaniu.

Všeobecný prieskum zo správ predložených na toto zasadnutie konferencie podľa článku 19 Ústavy MOP (Správa 102/III/1B), sa zaoberal normami, ktoré sa týkajú pracovných podmienok a kolektívneho vyjednávania vo verejnej (štátnej) službe:

– Dohovor MOP o ochrane práva organizovať sa a o postupoch pri určovaní podmienok zamestnania vo verejnej službe č. 151 z roku 1978 (oznámenie č. 171/2010 Z. z.);

– Odporúčanie MOP o postupoch pri určovaní podmienok zamestnania vo verejnej službe č. 159 z roku 1978;

– Dohovor MOP o podpore kolektívneho vyjednávania č. 154 z roku 1981 (oznámenie č. 14/2010 Z. z.);

– Odporúčanie MOP o podpore kolektívneho vyjednávania č. 163 z roku 1981.

Podľa rezolúcie o opatreniach odporúčaných správnou radou MÚP podľa článku 33 Ústavy MOP vo veci Mjanmarska (Barmy) prijatej Medzinárodnou konferenciou práce na jej 88. zasadnutí (jún 2000) uskutočňuje sa sledovanie opatrení na dodržiavanie Dohovoru MOP č. 29

Výbor mal 16 zasadnutí v priebehu konferencie a prijal správu o svojej činnosti a predložil ju na schválenie plenárnemu zasadnutiu konferencie 20. júna 2013. Podrobnosti a záznam z rokovania výboru sú uvedené – Medzinárodná konferencia práce, Priebežný záznam č. 16 – 1(Rev.), Priebežný záznam č. 16 – 2(Rev.) I. a II. časť, 102. zasadnutie, Ženeva 2013 (International Labour Conference, Provisional Record No. 16-1(Rev.), Part I, Provisional Record No. 16-2(Rev.), Part II, 102nd Session, Geneva, 2013) – [www.ilo.org](http://www.ilo.org) - International Labour Conference – 102nd Session – Provisional records).

**K IV. bodu programu konferencie – Rezolúcia a závery o zamestnanosti a o sociálnej ochrane v novom demografickom kontexte**

Na prerokúvanie tejto problematiky konferencia zriadila v súlade so svojím rokovacím poriadkom výbor o zamestnanosti a o sociálnej ochrane v novom demografickom kontexte (ďalej len „výbor“), a určení zástupcovia delegácie SR sa zúčastnili na jeho práci.

 Výbor zvolil svojich predstaviteľov – za predsedu výboru bol zvolený pán James Matiza vládny zástupca zo Zimbabwe. Za podpredsedníčku výboru za zamestnávateľov bola zvolená pani Tanya Cohen z Južnej Afriky. Za podpredsedníčku výboru za pracovníkov bola zvolená pani Cinzia del Rio z Talianska a za zapisovateľa pán Lucas Vinicius Sversut z Brazílie.

 Výbor mal 11. zasadnutí.

Na svojom 310. zasadnutí (marec 2011) správna rada MÚP rozhodla zaradiť do programu 102. zasadnutia Medzinárodnej konferencie práce (jún 2013) problematiku „zamestnanosť a sociálna ochrana v novom demografickom kontexte“ na všeobecnú rozpravu. Nový demografický kontext sa v zásade vyznačuje klesajúcou pôrodnosťou a rastúcou dĺžkou života vo svete, čo vedie k "starnutiu populácie". Tento trend má vplyv na všetky krajiny vo všetkých regiónoch sveta, ktoré sú priemyselne vyspelé a tie, ktoré sú rozvojové, aj keď rôznym tempom a v rôznych časových horizontoch. Do roku 2050 sa predpokladá, že počet obyvateľov nad 65 rokov sa strojnásobí, zatiaľ čo populácia pod 15 rokov sa bude stabilizovať, v dôsledku starnutia populácie na celom svete. Tri štvrtiny seniorov bude žiť v rozvojových krajinách.

Tento nový demografický kontext má významné dôsledky na politiky zamestnanosti a sociálnej ochrany. To bude mať vplyv na také otázky, ako je práca a nedostatok kvalifikovaných pracovníkov, produktivita práce a zisk, chudoba a neformálnosť, pokrytie sociálnou ochranou, udržateľnosť systémov sociálneho zabezpečenia, migrácia a mnoho ďalších, ktoré si vyžadujú zodpovedajúce, včasné, prezieravé a štrukturálne politické reakcie.

Globálna finančná kríza a silný pokles agregátneho (celkového, súhrnného) dopytu zhoršila situáciu na trhoch práce a zvýšila mieru nezamestnanosti a podzamestnanosti pre všetky skupiny obyvateľov. To spôsobuje finančný tlak na systémy sociálneho zabezpečenia, ktorých daňová a príspevková základňa je zmluvne založená, zatiaľ čo ich dávkové výdavky sa očakávajú, že sa zvýšia. Tento vývoj ešte vyhrotili politické diskusie o zamestnanosti a sociálnej ochrane v novom demografickom kontexte.

Správa vypracovaná úradom (Medzinárodným úradom práce) ako základ pre všeobecnú rozpravu (MKP.102/IV) poskytuje informácie o integrovanej zamestnanosti a perspektíve sociálnej ochrany k demografickej výzve. Skúma aktuálne štatistické údaje o demografických trendoch na trhu práce a perspektívy, ktoré formujú pracovné výstupy a transformáciu sociálnych systémov v rozvinutých aj v rozvojových krajinách. Na základe dlhodobých trendov, správa analyzuje kľúčové sociálne a ekonomické výzvy a príležitosti, ktoré sú spôsobené demografickými zmenami. Správa uvádza, že zodpovedajúce politické reakcie sú potrebné, aby sa integrovaný a rodovo citlivý rámec dôstojnej práce, ktorý sa rozširuje v priebehu životného cyklu a nadväzuje na medzigeneračnú solidaritu. To znamená, podporovať kvalitné zamestnania pre všetky ženy a mužov v produktívnom veku, zatiaľ čo v rovnakej dobe sa rozširuje krytie sociálnej ochrany poskytnúť primerané a udržateľné sociálne politiky. Správa tiež kladie osobitný dôraz na politiky, ktoré reagujú na stále viac starších ľudí v populácii.

Rozprava vo výbore v priebehu jedenástich zasadnutí je zaznamenaná v 542 odsekoch v Priebežnom zázname č. 13, Medzinárodná konferencia práce, 102. zasadnutie (Provisional Record No. 13, International Labour Conference, 102nd Session). Bolo predložených množstvo pripomienok a pozmeňujúcich návrhov, z ktorých viaceré boli akceptované výborom a iné po rozprave boli stiahnuté alebo zamietnuté. Výsledkom práce výboru je prijatie rezolúcie a záverov (príloha č. 1).

Výbor na svojom poslednom zasadnutí 17. júna 2013 schválil správu o svojej činnosti a schválil text rezolúcie a závery. Plenárne zasadnutie konferencie prijalo text rezolúcie a závery 19. júna 2013 konsenzom vrátane delegácie SR (príloha č. 1).

 **K V. bodu programu konferencie – Udržateľný rozvoj, dôstojná práca a ekologické pracovné miesta (všeobecná rozprava)**

Na prerokúvanie tejto problematiky konferencia zriadila v súlade so svojím rokovacím poriadkom výbor o udržateľnom rozvoji, dôstojnej práci a o ekologických pracovných miestach (ďalej len „výbor“), a určení zástupcovia delegácie SR sa zúčastnili na jeho práci.

 Výbor zvolil svojich predstaviteľov – za predsedu výboru bol zvolený pán A. M. Abdalhaleen vládny zástupca zo Sudánu. Za podpredsedníčku výboru za zamestnávateľov bola zvolená pani B. Cuthberb z Jamajky. Za podpredsedu výboru za pracovníkov bol zvolený pán G. Martinez z Argentíny a za zapisovateľku pani S. O’Carroll z Írska.

Správna rada Medzinárodného úradu práce na svojom 312. zasadnutí (november 2011) sa rozhodla zaradiť do programu 102. zasadnutia Medzinárodnej konferencie práce (jún 2013) problematiku „udržateľného rozvoja, dôstojnej práce a ekologických pracovných miest" na všeobecnú rozpravu. V minulosti táto téma bola na programe zasadnutia Medzinárodnej konferencie práce v roku 1990, keď generálny riaditeľ MÚP predložil správu o "životnom prostredí a svete práce" a konferencia prijala rezolúciu o „životnom prostredí, rozvoji, zamestnanosti a úlohe MOP“. Zatiaľ čo táto rezolúcia je všeobecne dôležitá, rozsah environmentálnych a sociálnych výziev, poznatkov o vzťahoch medzi udržateľnosťou životného prostredia, zamestnanosťou, sociálnou ochranou a príjmami a politické riešenie zaoberať sa týmito vzťahmi sa vyvíjali dramaticky.

Posledné dve desaťročia sa vyznačovali zvýšením obmedzených zdrojov, podľa rastúceho znečistenia ovzdušia a zmeny klímy, spolu s mierou rekordnej nezamestnanosti a pretrvávajúce pôsobenie chudoby a sociálne vylúčenie. Zachovanie prírodného prostredia a zabezpečenie prístupu k dôstojnej práci pre všetkých sa ukázali ako definovanie výziev dvadsiateho prvého storočia. Kým pretrvávajúca celosvetová hospodárska kríza zhoršila životné prostredie a sociálne záležitosti, uznanie kľúčovej úlohy dôstojnej práce pre udržateľný rozvoj rastie. To sa odzrkadľuje v množstve nedávnych národných politických iniciatív, ako aj výstupu z júna 2012 na konferencii Organizácie Spojených národov o trvalo udržateľnom rozvoji (Rio+20), a poskytuje bezprecedentnú príležitosť stavať na interakcii medzi ekologicky udržateľným rozvojom a dôstojnou prácou, aby sa prekonala kríza a odstránila chudoba.

Správa vypracovaná úradom (Medzinárodným úradom práce) ako základ pre túto všeobecnú rozpravu (MKP.102/V) preskúmava rastúce množstvo dôkazov zo skúseností krajín, podnety od zložiek a výskumu zo strany MOP a ďalšie skutočnosti týkajúce sa tejto interakcie. Správa konštatuje, že udržateľnosť životného prostredia má zásadný význam pre trh práce, keďže pokračujúce zhoršovanie môže len znížiť produktivitu, narušiť podniky a zamestnanosť a ohroziť sociálnu ochranu. Všetky rozmery dôstojnej práce budú ovplyvnené, v mnohých prípadoch s dôsledkami pre rodovú rovnosť.

Správa uvádza tri hlavné možnosti (sieť vytvárania pracovných miest, aktualizácia existujúcich pracovných miest a sociálne začlenenie), rovnako ako tri výzvy (straty zamestnania z ekonomickej reštrukturalizácie, prispôsobovanie sa klimatickým zmenám a regresívne /klesajúce/ dôchodkové účinky) na realizáciu cieľa dôstojnej práce pre všetkých v premene na ekologicky udržateľné podniky. Novo vznikajúce politické poučenia ukazujú, že pozitívne výsledky, pokiaľ ide o vytváranie viac a lepších pracovných miest, ako aj sociálnej ochrany a začlenenia môže sa dosiahnuť prostredníctvom aktívneho zapojenia zložiek MOP pri navrhovaní a vykonávaní súdržných environmentálnych, ekonomických a sociálnych politík v súlade s Deklaráciou MOP o sociálnej spravodlivosti pre spravodlivú globalizáciu z roku 2008. Budovanie kapacít a poradenské služby poskytované úradom od roku 2008 podľa Programu ekologické pracovné miesta boli dôležité pri podporovaní zložiek v ich vitálnej úlohe prijať politiky a uplatňovať stratégie, ktoré maximalizujú príležitosti pre dôstojnú prácu a posilnenie sociálneho začleňovania na ceste k ekologicky udržateľnému rozvoju.

Rozprava vo výbore v priebehu deviatich zasadnutí je zaznamenaná v 575 odsekoch v Priebežnom zázname č. 12, Medzinárodná konferencia práce, 102. zasadnutie (Provisional Record No. 12, International Labour Conference, 102nd Session). Bolo predložených množstvo pripomienok a pozmeňujúcich návrhov, z ktorých viaceré boli akceptované výborom a iné po rozprave boli stiahnuté alebo zamietnuté. Výsledkom práce výboru je prijatie rezolúcie a záverov (príloha č. 2).

Výbor na svojom poslednom zasadnutí 17. júna 2013 schválil správu o svojej činnosti a schválil text rezolúcie a závery. Plenárne zasadnutie konferencie prijalo text rezolúcie a závery 19. júna 2013 konsenzom vrátane delegácie SR (príloha č. 2).

 **K VI. bodu programu konferencie – Opakovaná rozprava o strategickom cieli sociálneho dialógu podľa následných opatrení k Deklarácii MOP o sociálnej spravodlivosti pre spravodlivú globalizáciu z roku 2008**

Deklarácia MOP o sociálnej spravodlivosti pre spravodlivú globalizáciu bola prijatá na 97. zasadnutí Medzinárodnej konferencie práce v júni 2008. Pri určovaní následných opatrení, dodatok k deklarácii nariadil úradu (MÚP) predstaviť systém opakovaných bodov rozpravy na Medzinárodnej konferencii práce, zaoberajúc sa každým zo štyroch strategických cieľov MOP – a) podporovanie zamestnania,

 b) rozvíjanie a rozširovanie opatrení sociálnej ochrany,

 c) podporovanie sociálneho dialógu a tripartity a

 d) rešpektovanie, podporovanie, a realizovanie základných zásad a práv pri práci,

aby sa **„**lepšie porozumelo rôznorodým realitám a potrebám svojich členov, pokiaľ ide o každý zo strategických cieľov, efektívnejšie na ne reagovať, využívajúc všetky akčné prostriedky, ktoré má k dispozícii vrátane opatrení týkajúcich sa noriem, odbornej spolupráce a odbornej a výskumnej kapacity úradu (MÚP), a podľa toho upravovať svoje priority a akčné programy (článok II (B) (i) deklarácie)“.

K tomuto bodu programu konferencie sa vytvoril výbor pre opakovanú rozpravu o strategickom cieli sociálneho dialógu podľa následných opatrení k Deklarácii MOP o sociálnej spravodlivosti pre spravodlivú globalizáciu z roku 2008 (ďalej len „výbor“).

 Výbor zvolil svojich predstaviteľov – za predsedu výboru bol zvolený pán Pierre-Paul Maeter vládny zástupca z Belgicka. Za podpredsedu výboru za zamestnávateľov bol zvolený pán Jorgen Ronnest z Dánska. Za podpredsedu výboru za pracovníkov bola zvolená pani Sarah Fox z USA a za zapisovateľa pán Luis Espinosa Salas z Ekvádoru.

Výbor mal desať zasadnutí a na svojom štvrtom zasadnutí vymenoval návrhovú skupinu vedenú predsedom výboru, aby pripravila návrh záverov založených na názoroch vyslovených v priebehu plenárnych diskusií. Návrhovú skupinu tvorilo osem vládnych členov, osem členov za zamestnávateľov a osem členov za pracovníkov (zamestnancov).

Rozprava vo výbore v priebehu desiatich zasadnutí je zaznamenaná v 326 odsekoch v Priebežnom zázname č. 11, Medzinárodná konferencia práce, 102. zasadnutie (Provisional Record No. 11, International Labour Conference, 102nd Session). Bolo predložených množstvo pripomienok a pozmeňujúcich návrhov, z ktorých viaceré boli akceptované výborom a iné po rozprave boli stiahnuté alebo zamietnuté. Výsledkom práce výboru je prijatie rezolúcie a záverov (príloha č. 3).

Výbor na svojom poslednom zasadnutí 17. júna 2013 schválil správu o svojej činnosti a schválil text rezolúcie a závery. Plenárne zasadnutie konferencie prijalo konsenzom (súhlasom) vrátane delegácie SR text rezolúcie a závery 19. júna 2013 (príloha č. 3).

**Závery pre Slovenskú republiku**

Ide o závery bez právnej sily, t. j. pre Slovenskú republiku z nich nevyplývajú právne záväzky. Slovenská republika je viazaná všetkými základnými dohovormi MOP a v Programovom vyhlásení vlády SR na roky 2012-2016 sa prihlásila k dodržiavaniu medzinárodných záväzkov v oblasti pracovného práva (t. j. aj príslušných dohovorov MOP, ktorými je viazaná).

**• • • • • •**

**Hostia konferencie:**

Prezidentka Republiky Malawi, Jej Excelencia pani Joyce Banda, jej prejav adresovaný konferencii je uverejnený v Priebežnom zázname č. 6, 102. zasadnutie MKP, Ženeva, 2013, Provisional Record No. 6, 102nd Session, Geneva, 2013.

Predsedníčka Africkej zväzovej komisie, Jej Excelencia pani Dlamini Zuma, jej prejav adresovaný konferencii je uverejnený v Priebežnom zázname č. 14, 102. zasadnutie MKP, Ženeva, 2013, Provisional Record No. 14, 102nd Session, Geneva, 2013.

**Účasť štátneho tajomníka Ministerstva práce, sociálnych vecí a rodiny Slovenskej republiky Branislava Ondruša na konferencii**

Pán štátny tajomník sa zúčastnil na konferencii 18 a 19 júna 2013.

Osemnásteho júna 2013 o 10. 30 hod. vystúpil s prejavom k prvému bodu programu zasadnutia konferencie (príloha č. 4).

Uskutočnili sa bilaterálne rokovania so srbskou delegáciou vedenou Zoranom Martinovičom, štátnym tajomníkom Ministerstva práce, zamestnanosti a sociálnej politiky Srbskej republiky 18. júna 2013 o 15. 00 hod. Predmetom rokovania boli otázky patriace do pôsobnosti obidvoch rezortov a vzájomná spolupráca.

**Finančné výdavky spojené s účasťou trojstrannej delegácie SR na konferencii**

Celkové výdavky trojstrannej delegácie SR na konferencii dosiahli sumu 27. 296, 89 € a uhradili sa čiastočne sumou 6424, 23 € z rozpočtu kapitoly Ministerstva práce, sociálnych vecí a rodiny SR, v ktorej boli rozpočtované. Cestovné výdavky a výdavky spojené s pobytom na konferencii časti delegácie SR za zamestnávateľov, ako aj časti delegácie SR za zamestnancov (pracovníkov) sa uhradili z finančných prostriedkov Centra vzdelávania MPSVR SR v rámci Národného projektu Centrum sociálneho dialógu v sume 20 872, 66 €. Slovenská republika je členom MOP ako štát, a preto sa uvedené výdavky v tomto prípade čiastočne uhradili z finančných prostriedkov Ministerstva práce, sociálnych vecí a rodiny SR v súlade s čl. 13 ods. 2 písm. a) Ústavy MOP1) a čiastočne z finančných prostriedkov Centra vzdelávania MPSVR SR v rámci Národného projektu Centrum sociálneho dialógu. V roku 2012 celkové výdavky trojstrannej delegácie SR na konferencii dosiahli sumu 42. 244, 15 € a uhradili sa z rozpočtu kapitoly Ministerstva práce, sociálnych vecí a rodiny SR, v ktorej boli rozpočtované.

**Celkové zhodnotenie účasti trojstrannej delegácie SR na konferencii**

Členovia delegácie SR sa aktívne zúčastnili príslušných zasadnutí konferencie a tým, že Slovenská republika je členským štátom EÚ, členovia delegácie SR v jednotlivých výboroch konferencie spoluvytvárali stanoviská a pripomienky k predmetnej problematike v mene EÚ spolu s členmi delegácií ostatných členských štátov EÚ, a tak prispeli k rozvoju kultúry pracovných a sociálnych vzťahov.

1. 1) XIII. časť (čl. 387 až 427) Mierovej zmluvy medzi mocnosťami spojenými a združenými a Nemeckom a protokol (podpísané vo Versailles 28. júna 1919) – č. 217/1921 Sb. z. a n. v znení neskorších úprav; Slovenská republika je touto medzinárodnou zmluvou viazaná na základe sukcesie. [↑](#footnote-ref-1)